**I N F O R M Á C I A**

**na rokovanie Hospodárskej a sociálnej rady Slovenskej republiky**

**dňa 5. novembra 2018**

k návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov (ďalej len „návrh zákona“)

Základným cieľom návrhu zákona je prijatie legislatívnych opatrení v zákone o službách zamestnanosti a v zákone o pobyte cudzincov vyplývajúcich zo Stratégie pracovnej mobility cudzincov v Slovenskej republike, ktorú schválila vláda Slovenskej republiky uznesením č. 473 z 10. októbra 2018 a ktorých cieľom je najmä zefektívniť, urýchliť a spružniť systém upravujúci vstup a pobyt štátnych príslušníkov tretích krajín na územie SR za účelom zamestnania, a to najmä v profesiách s identifikovaným nedostatkom pracovnej sily. Ide najmä o tieto opatrenia:

* zmena periodicity aktualizácie zoznamu zamestnaní s nedostatkom pracovnej sily z ročnej na štvrťročnú,
* úprava podporných dokladov predkladaných k žiadosti, a to najmä dokladov o dosiahnutom vzdelaní a dokladov týkajúcich sa dočasného pridelenia,
* skrátenie lehôt pre posudzovanie žiadosti o udelenie povolenia na sezónne zamestnanie,
* rozšírenie možností vstupu štátnych príslušníkov tretích krajín na trh práce cez agentúry dočasného zamestnávania v prípade zamestnaní s nedostatkom pracovnej sily,
* zavedenie povinnosti zamestnávateľov nahlasovať voľné pracovné miesta,
* zjednotenie dĺžky preverovaného obdobia neporušenia zákazu nelegálneho zamestnávania na účely zamestnávania štátnych príslušníkov tretích krajín,
* skrátenie lehôt pre posudzovanie žiadosti o udelenie prechodného pobytu na účel zamestnania z 90 na 30 dní v prípade zamestnaní s nedostatkom pracovnej sily, alebo ak ide o zamestnancov technologických centier,
* prehodnotenie počtu podporných dokladov k žiadosti o udelenie prechodného pobytu,
* zavedenie nových povinností niektorým inštitúciám s cieľom uľahčiť priebeh konania o pobyte,
* zmena miestnej príslušnosti na prijatie žiadosti o prechodný pobyt a konanie vo veci.

Dňa 16. októbra 2018 bola zverejnená predbežná informácia k návrhu zákona na účel konzultácií s podnikateľským prostredím. O konzultácie prejavili záujem Asociácia priemyselných zväzov (APZ), Zväz automobilového priemyslu SR (ZAP SR), Klub 500 a Asociácia zamestnávateľských zväzov a združení SR (AZZZ SR). Dňa **24. októbra 2018 sa uskutočnili konzultácie** s uvedenými subjektmi, okrem AZZZ SR, ktorá sa z účasti na nich ospravedlnila. Konzultácie sa na základe požiadavky zástupcov podnikateľov sústredili na podrobné vysvetlenie a odôvodnenie navrhovaných zmien. Pripomienky neprezentoval nikto.

Dňa 23. októbra 2018 bol návrh zákona predložený, v súlade s legislatívnymi pravidlami vlády SR, na **skrátené medzirezortné pripomienkové konanie**, ktoré bolo ukončené dňa 2. novembra 2018. K návrhu zákona bolo **vznesených 105 pripomienok**, z toho **39 zásadných**.

V súčasnosti MPSVR SR vyhodnocuje vznesené pripomienky a dňa **6. novembra 2018** sa uskutočnia **rozporové konania**.

Zásadné pripomienky vzniesli tieto subjekty:

APZ – 14 AZZZ SR – 5 RÚZ – 3 Klub 500 – 3 KOZ SR – 5 Asociácia nemocníc Slovenska – 1 MF SR – 1 MH SR – 1 MZ SR – 1 MDVR SR – 1 MS SR – 1

Slovak Business Agency – 1 Protimonopolný úrad SR (PMÚ SR) – 1 Pracujúca chudoba – 1

**Zástupcovia zamestnávateľov zásadne nesúhlasia:**

* s predĺžením preverovaného obdobia zákazu nelegálneho zamestnávania z dvoch na päť rokov,
* s dodatočným predkladaním dokladu o vzdelaní v prípade neregulovaných povolaní,
* so zavedením povinnosti zamestnávateľov nahlasovať voľné pracovné miesta,
* so zavedením podmienky min. 3-ročného vykonávania činnosti ADZ na účel možnosti dočasného prideľovania štátnych príslušníkov tretích krajín,
* s nezapočítavaním dočasne pridelených zamestnancov do celkového počtu zamestnancov, z ktorého sa vypočítava 30 %-ný podiel zamestnávania, resp. dočasného prideľovania štátnych príslušníkov tretích krajín zrýchleným postupom,
* s ponechaním podmienky dosiahnutia max. 5 %-nej miery evidovanej nezamestnanosti v okrese a požadujú rozšírenie zoznamu zamestnaní s nedostatkom pracovnej sily na celé územie SR,
* s prenesením kompetencií na obce v súvislosti s vydávaním potvrdení o tom, že ubytovanie štátneho príslušníka tretej krajiny spĺňa podmienky podľa osobitného predpisu;

**zásadne požadujú:**

* zrušiť povinnosť predkladania lekárskeho posudku, potvrdzujúceho, že netrpí chorobou, ktorá ohrozuje verejné zdravie, pre štátnych príslušníkov tretích krajín, ktorí na územie SR prichádzajú z iného členského štátu EÚ, resp. pre štátnych príslušníkov tretích krajín, ktoré patria do európskeho geografického priestoru,
* vypustenie príspevku na presťahovanie za prácou (§ 53 zákona o službách zamestnanosti)

ZMOS sa do MPK vôbec nezapojil

**Zástupcovia zamestnancov zásadne požadujú:**

* riadne prerokovanie návrhu zákona v HSR SR,
* sprísniť podmienky pre ADZ v prípade dočasného prideľovania štátnych príslušníkov tretích krajín, a to najmä stanoviť max. lehotu pre dočasné pridelenie a stanoviť spoločnú a nerozdielnu zodpovednosť užívateľského zamestnávateľa a ADZ za všetky pracovné podmienky dočasne pridelených štátnych príslušníkov tretích krajín,
* stanoviť max. podiel zamestnávania, resp., dočasného pridelenia štátnych príslušníkov tretích krajín u zamestnávateľa na 30 % z celkového počtu zamestnancov, t.j. nielen pre zrýchlený postup,
* ustanoviť metodiku tvorby zoznamu zamestnaní s nedostatkom pracovnej sily podzákonnou normou.

KOZ SR a Pracujúca chudoba zásadne žiadajú doplnenie **čl. III – novelizáciu Zákonníka práce** ako kompenzačného opatrenia proti sociálnemu dumpingu s cieľom podporiť tlak na zvyšovanie miezd. Návrhom sa zamestnávateľom zakáže zaväzovať zamestnanca (napr. v pracovnej zmluve) k mlčanlivosti o svojej mzde.

**Ústredné orgány štátnej správy zásadne žiadajú**

* MF SR – kvantifikovať vplyvy na rozpočet verejnej správy najmä vzhľadom na navrhované presuny povinností na MH SR, obce, úrady verejného zdravotníctva a zároveň jednoznačne uviesť, že zvýšené vplyvy na rozpočty všetkých dotknutých verejných inštitúcií budú zabezpečené v rámci schválených limitov výdavkov a schválených limitov počtu zamestnancov,
* MH SR – prerokovanie návrhu v Stálej pracovnej komisii LRV SR na posudzovanie vybraných vplyvov pred predložením návrhu zákona na rokovanie vlády SR,
* MZ SR – vypustiť z čl. II návrhu zákona body 10 a 19, bod 10 sa týka presunu povinnosti predkladať lekársky posudok, potvrdzujúci, že štátny príslušník tretej krajiny netrpí chorobou, ktorá ohrozuje verejné zdravie, z cudzineckej polície na regionálny úrad verejného zdravotníctva, bod 19 zavádza novú povinnosť RÚVZ oznamovať nepredloženie tohto posudku cudzineckej polícii,
* PMÚ SR – vypustiť podmienku min. 3-ročného vykonávania činnosti ADZ na účel možnosti dočasného prideľovania štátnych príslušníkov tretích krajín.

V prílohe uvádzame kompletný zoznam zásadných pripomienok.